OBH 1785/1999.
Az állampolgári jogok országgyűlési biztosa általános helyettesének jelentése
Előadó: dr. Nagy Erzsébet

Az Alkotmány 70/A. §-ában deklarált jogegyenlőség, valamint a 70/D. §-ában deklarált, a lehető legmagasabb szintű testi és lelki egészséghez való joggal összefüggésben nem okoz visszásságot, ha a település külterületén a szemétszállítás gyakorisága eltérést mutat a belterületen végzett ilyen jellegű szolgáltatáshoz képest.

A panaszos sérelmezte, hogy külterületi lakóhelyén a szemétszállítás rendszerességét éves viszonylatban a helyi önkormányzat nem biztosítja. A háza előtt ezért szeméthegy tornyosul. Emiatt az önkormányzat eljárását diszkriminatívnak ítélte meg egészségügyi és környezetvédelmi szempontokra is hivatkozva.

Az üggyel kapcsolatosan rendelkezésre álló ismeretek szerint az önkormányzat Pilisszentivánon a Rét utca folytatásában fekvő külterületi (korábban zártkerti) mezőgazdasági területről és még további két hasonló besorolású területről már több mint öt éve, áprilistól szeptember végéig heti rendszerességgel elszállíttatja a szemetet. Ez azért történik így, mert a mezőgazdasági termelés többnyire ebben az időszakban folyik, s a tulajdonosok legnagyobb hányada is ekkor tartózkodik itt.
A téli időszakban állandó jelleggel a külterületen tartózkodó tulajdonosok száma nem jelentős, de a keletkezett háztartási, illetve egyéb hulladékot a lakosság elhelyezheti az önkormányzat szeméttelepén, jelenleg 200 Ft/m3 áron.
Az önkormányzat az 1999. évi költségvetése tárgyalásakor pedig arról határozott, hogy a külterületi utcákban konténereket helyez el és azok kiürítéséről télen havi rendszerességgel gondoskodik. Erre vonatkozóan a szemétszállítást végző vállalkozóval 1999. február 15-én a szerződést megkötötte.

Fentiek alapján az önkormányzat a helyi körülményekre figyelemmel tette meg intézkedéseit a szóban forgó külterületekről történő szemétszállítás, illetve a kommunális hulladék elhelyezése érdekében.

Ezért az ügyben a hátrányos megkülönböztetés Alkotmányban foglalt tilalmával, valamint a lehető legmagasabb szintű testi és lelki egészséghez való alkotmányos joggal összefüggésben visszásság nem állapítható meg.

Budapest, 1999. november 15.

dr. Polt Péter